CELEX: 62011CN0440
Language: el
Date: 2011-08-26 00:00:00
Title: Υπόθεση C-440/11 P: Αναίρεση που άσκησε στις 26 Αυγούστου 2011 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Ιουνίου 2011 στις συνεκδικασθείσες υποθέσεις T-208/08 και T-209/08, Gosselin Group NV και Stichting Administratiekantoor Portielje κατά Ευρωπαϊκής Επιτροπής

12.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/10
            
         Αναίρεση που άσκησε στις 26 Αυγούστου 2011 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (όγδοο τμήμα) στις 16 Ιουνίου 2011 στις συνεκδικασθείσες υποθέσεις T-208/08 και T-209/08, Gosselin Group NV και Stichting Administratiekantoor Portielje κατά Ευρωπαϊκής Επιτροπής
   (Υπόθεση C-440/11 P)
   2011/C 331/17
   Γλώσσα διαδικασίας: η ολλανδική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: A. Bouquet, S. Noë en F. Ronkes Agerbeek)
   
      Αντίδικοι κατ’ αναίρεση: Gosselin Group NV, πρώην Gosselin World Wide Moving NV και Stichting Administratiekantoor Portielje
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλομένη απόφαση, καθόσον ακυρώνει την απόφαση C(2008) 926, όπως τροποποιήθηκε με την απόφαση C(2009) 5810, ως προς την Stichting Administratiekantoor Portielje·
            
         
               —
            
            
               να απορρίψει την προσφυγή της Portielje·
            
         
               —
            
            
               να καταδικάσει την Portielje στα έξοδα των δικών ενώπιον του Γενικού Δικαστηρίου και του Δικαστηρίου.
            
         
      Λόγοι αναιρέσεως και κύρια επιχειρήματα
   
   Ι.   
         Πρώτος λόγος αναιρέσεως, ο οποίος αφορά το προσωπικό πεδίο εφαρμογής του άρθρου 101 ΣΛΕΕ
      
   
   Το Γενικό Δικαστήριο υπέπεσε σε πλάνη περί το δίκαιο ως προς την ερμηνεία του όρου «επιχείρηση» και των κανόνων για την κατανομή του βάρους αποδείξεως όσον αφορά την ευθύνη για τη συμμετοχή σε παράβαση του άρθρου 81 ΕΚ (νυν άρθρου 101 ΣΛΕΕ). Το Γενικό Δικαστήριο, στις σκέψεις 36 έως και 50 της αναιρεσιβαλλομένης αποφάσεως, επικεντρώθηκε σε λάθος ζήτημα, συγκεκριμένα δε στο αν η Portielje αποτελούσε επιχείρηση. Αυτό το οποίο όφειλε να εξετάσει το Γενικό Δικαστήριο είναι αν η Επιτροπή ορθώς διαπίστωσε με την απόφασή της ότι η Portielje αποτελούσε μέρος της επιχειρήσεως που διέπραξε την παράβαση. Στην προβληματική αυτή έχουν πλήρη εφαρμογή οι αρχές οι οποίες διατυπώθηκαν με την απόφαση C-97/08 P, Akzo Nobel κ.λπ., (1) περιλαμβανομένου του τεκμηρίου σε περίπτωση κατοχής ποσοστού 100 % του κεφαλαίου.
   ΙΙ.   
         Δεύτερος λόγος αναιρέσεως, ο οποίος αφορά την ανατροπή του τεκμηρίου περί ασκήσεως καθοριστικής επιρροής
      
   
   Α.   
         Πρώτο σκέλος
      
   
   Το Γενικό Δικαστήριο υπέπεσε σε πρόδηλη πλάνη ως προς την εκτίμηση των αποδεικτικών μέσων, διότι διαπίστωσε ότι η προσωπική σχέση μεταξύ της Portielje και της Gosselin αφορούσε μόλις το ήμισυ των μελών του διοικητικού συμβουλίου της Portielje, τουλάχιστον δε καθόσον το Γενικό Δικαστήριο υπονοούσε με τη διαπίστωση αυτή ότι τα εν λόγω μέλη του διοικητικού συμβουλίου δεν μπορούσαν να ασκήσουν καθοριστική επιρροή στην πολιτική της Portielje. Πράγματι, τα εν λόγω πρόσωπα διέθεταν από κοινού επαρκή αριθμό ψήφων στο διοικητικό συμβούλιο, ώστε να είναι σε θέση να καθορίζουν την πολιτική της Portielje.
   B.   
         Δεύτερο σκέλος
      
   
   Το Γενικό Δικαστήριο υπέπεσε εν πάση περιπτώσει σε πλάνη περί το δίκαιο κρίνοντας ότι, παρά την προσωπική σχέση, η Portielje ανέτρεψε το απορρέον από τη νομολογία τεκμήριο που αφορά την κατοχή του 100 % του κεφαλαίου, δεδομένου ότι κατά την κρίσιμη περίοδο δεν είχε λάβει καμία επίσημη απόφαση ως προς τη διοίκηση. Η εκτίμηση του Γενικού Δικαστηρίου δεν συνάδει προς τον λειτουργικό χαρακτήρα της εννοίας της επιχειρήσεως και προς τις αρχές που διατυπώθηκαν στην απόφαση Akzo Nobel κ.λπ.
   Γ.   
         Τρίτο σκέλος
      
   
   Το Γενικό Δικαστήριο υπέπεσε επίσης σε πλάνη περί το δίκαιο διότι έκρινε ότι η Portielje ανέτρεψε το τεκμήριο που αφορά την κατοχή του 100 % του κεφαλαίου, δεδομένου ότι κατά την κρίσιμη περίοδο δεν είχε πραγματοποιηθεί καμία γενική συνέλευση της Gosselin. Η εκτίμηση του Γενικού Δικαστηρίου συναφώς δεν συνάδει επίσης προς προς τον λειτουργικό χαρακτήρα της εννοίας της επιχειρήσεως και προς τις αρχές που διατυπώθηκαν στην απόφαση Akzo Nobel κ.λπ.
   
      (1)  Απόφαση του Δικαστηρίου της 10ης Σεπτεμβρίου 2009, Συλλογή 2009, σ. Ι-8237.